KURZUS: Gyártási folyamatok és szimulációs technikák

MODUL: II. modul: Modell építés Plant Simuation segítségével

9. lecke: Erőforrás objektumok

| Cél: A tananyag célja, hogy a hallgató megismerje az alapvető erőforrás objektumokat és azok tulajdonságait, alkalmazási és beállítási lehetőségeit.
Követelmények: Ön akkor sajátította el megfelelően a tananyagot, ha képes
ismertetni a Dolgozó objektum sajátosságait, felsorolni a Dolgozó objektum lehetséges beállítási paramétereit, jellemezni a Munkahely objektum funkcióját, ismertetni a Dolgozó Csoport Dolgozókra vonatkozó beállítási lehetőségeit, jellemezni a Járda objektum funkcióját, jellemezni a Szervező objektum funkcióját, ismertetni a Műszaknaptár funkcióját és parametrizálási lehetőségeit, önállóan elvégezni a szolgáltatások beállítására vonatkozó lépéssort.
Időszükséglet: A tananyag elsajátításához körülbelül 50 percre lesz szüksége.
Kulcsfogalmak
Dolgozó objektum, Munkahely objektum, Szervező objektum, Dolgozó Csoport objektum, Műszaknaptár objektum, Szolgáltatás.
1. Dolgozó
Olvassa el és értelmezze Dolgozó objektumra vonatkozó sajátosságokat.
Az erőforrások így a Dolgozók modellezését is támogató objektumok az Eszköztár/Erőforrások fülön érhetők el. Azonban Dolgozót a modellhez csak közvettet módon tudunk hozzárendelni, ezért a húzás-ejtés módszer nem alkalmazható. Mivel a Vázlatban csak szimuláció futás közben jelenik meg a Dolgozó, ezért a rá vonatkozó paramétereket az Osztálykönyvtár/Erőforrások/Dolgozó megnyitásával érhetjük el (87. ábra).
Dolgozó tulajdonságai
87. ábra
Olvassa el és jegyezze meg, milyen paraméterek állíthatók be a Dolgozói objektumban.
A Dolgozó parametrizálása során megadható:
Prioritás: minél nagyobb a prioritási érték, annál fontosabb az adott feladat. Hatékonyság: például az 50% azt jelenti, hogy a munkavállalónak dupla idő szükséges a tevékenység elvégzéséhez. Sebesség: a munkavállaló sebessége a Járdán. X-, Y-, Z-méret: a Dolgozó kapacitása (mátrix alapú), egyidejűleg ennyi MU-t tud szállítani. Műszak: a műszak neve, amelyben a munkavállaló rendelkezésre áll, ha nincs műszak beállítva, akkor a Dolgozó mindig rendelkezésre áll. Szervező: a Szervező objektum hozzárendelése. A Szolgáltatás gomb lehetővé teszi, hogy a munkavállalókhoz szolgáltatások sorát rendeljünk hozzá, tehát munkaképességet tudunk definiálni.
Az objektum az emberi munkavégzés szimulációs modellezését teszi lehetővé. Önmagában nem működő objektum, használatához szükség van Munkahely, Dolgozói Csoport és Szervező objektumokra is és azokkal összehangolt beállítások után válik alkalmassá dolgozói tevékenységek modellezésére. Emberi erőforrást csak olyan anyagáramlási objektumokhoz lehet rendelni, amelyek rendelkeznek Importáló füllel (Állomás, Párhuzamos Állomás, Szerelőállomás, Szétszerelés), ez biztosítja a szolgáltatás megfelelő beállíthatóságát.
Jegyezze meg a milyen munkafázisok modellezése lehetséges Dolgozó objektum segítségével
Dolgozó segítségével a következő munkafázisok modellezése lehetséges:
Dolgozik: bármely arra alkalmas objektumon a mozgó objektum feldolgozását végzi. Átállás: bármely arra alkalmas objektumom az átállási folyamatot végzi. Hiba: a meghibásodott objektum javítást végzi. Szállítás: bármely arra alkalmas objektumról a meghatározott célobjektumra a kapacitásának megfelelő objektumot szállít.
2. Munkahely
Olvassa el és értelmezze a Munkahely objektum funkcióját és tulajdonságait.
A Munkahely az az objektum ahol a Dolgozó a szükséges szolgáltatásokat elvégzi. Egy Munkahelyen egyszerre csak egy Dolgozó tartózkodhat vagy végezhet szolgáltatást. Ha egy műveleti objektumon azonos időben több szolgáltatás elvégzése szükséges, akkor több Munkahelyet kell alkalmazni. A Munkahely vázlatba történő hozzáadása után definiálni kell, mely Állomás objektumhoz tartozik, ezt kétféleképpen adhatjuk meg. Az első, amikor már a vázlatba történő behúzás során a kívánt Állomás objektum mellé helyezzük a Munkahelyet, ebben az esetben az objektum megjelenése szürke kitöltött állapotúra változik (88. ábra). A második esetben, a vázlatban bárhol elhelyezett Munkahely főablakának megnyitása után az Állomás menüpontnál kiválasztjuk a kívánt objektumot (88. ábra). Az állomáshoz nem rendelt Munkahely vázlatba történő megjelenítés során nem kerül kitöltött állapotba (88. ábra).
Munkahely főablak és megjelenés
88. ábra
A Marad a dolgozó a munka elvégzése után opció aktiválása során, abban az esetben ha MU-ra kell várakozni, akkor nem fog visszatérni a Dolgozó a Dolgozó Csoportba, hanem a Munkahelyen megvárja amíg MU érkezik a műveleti objektumra és elvégzi a tevékenységet.
A Munkahely műveleti helyhez való hozzárendelése nem jelenti automatikusa azt, hogy a műveleti helyen Dolgozói erőforrás alkalmazására van szükségünk, ezeket az igényeket a műveleti helyen is definiálni kell.
Az Állomás műveleti objektumon a szolgáltatás igénylésének beállítása az Importáló fülön történik. Először aktiválni kell a szolgáltatás igénylését az Aktív jelölőnégyzet kipipálásával a szükséges munkafázis esetében. Majd a Szervező lehetőségnél az Eszköztár/Erőforrás/Szervező objektum Vázlatba húzása után meghivatkozni a behúzott Szervező objektumot (89. ábra). A Szervező objektum szerepéről a lecke további részében lesz szó.
Állomás dolgozói erőforrás beállítása
89. ábra
A beállítások elvégzése után a műveleti objektum csak akkor fog tevékenységet végezni, ha van elérhető Dolgozó aki a Munkahelyen a munkát elvégzi, az MU csak ezután léphet ki az objektumról, ellenkező esetben várakozik.
3. Dolgozó Csoport
Olvassa el és értelmezze a Dolgozó Csoport objektum funkcióját.
A Dolgozó Csoport objektum segítségével definiálható a szükséges Dolgozók száma, tulajdonságaik és a velük elvégezhető szolgáltatások. Egy Vázlatban akár több Dolgozó Csoport is létrehozható.
Dolgozó csoport főablak
90. ábra
Az objektum főablakában található egy Készítési táblázat nyomógomb, a táblázat kitöltéséhez a nyomógombtól jobbra elhelyezkedő zöld jelölőnégyzet kipipálása és a nyomógombra való kattintás szükséges.
Dolgozó készítési táblázat
91. ábra
A táblázat (91. ábra) első oszlopában definiálható a Dolgozó típusa, lehetőség van az Osztálykönyvárban egyéni Dolgozók létrehozására és onnan húzás-ejtéses módszerrel a táblázathoz is rendelhetők. A táblázatban új sort az alsó sor bármely cellájára kattintva és ott az Entert nyomva lehet létrehozni. A második oszlopban az adott dolgozó típusából szükséges mennyiség állítható be. A harmadik oszlopban a Műszaknaptárban beállított műszakok megnevezése adható meg, amelyekben az adott Dolgozó rendelkezésre áll. Negyedik oszlopban megadható a Dolgozó Járdán való közlekedési sebessége, az ötödikben pedig a hatékonyság. A hatodik oszlopban lehet saját szolgáltatásokat definiálni, melyek elvégzésére a Dolgozók képesek lesznek.
Olvassa el és jegyezze meg a Dolgozó Csoport objektum Dolgozókra vonatkozó beállítási lehetőségeit.
A Dolgozó Csoport főablakában lehetőség van még a Dolgozók mozgatásával, viselkedésével kapcsolatos beállítások megadására (90. ábra).
Munkafelvétel csak a dolgozócsoportban: a dolgozó az új feladatokat mindig a beérkezéskor kapja meg, ha a munkahely és a dolgozói csoport között tartózkodik, nem kap értesítést. A dolgozók tudnak távolról dolgozni: a dolgozó távmunkát végezhet, nem szükséges a munkahelyen megjelennie, valamint a más munkahelyen lévő dolgozóval párhuzamosan is képes szolgáltatást végezni. Közlekedési mód: a Dolgozó modell vázlatban történő közlekedési módjai itt állíthatók be. Járdán közlekedés: a dolgozó a Járda objektum segítségével éri el a Munkahelyet. Szabad mozgás a területen: nincs kötött pálya a kiindulás és a célállomás között, a Dolgozó a legrövidebb úton halad, csak 3D-s modell vázlatban alkalmazható. Átsugárzás a munkahelyre: a dolgozó közvetlenül a munkahelyre mehet, nem szükséges neki járda, az szolgáltatási igény felmerülésekor egyszerre megjelenik a dolgozó a munkahelyen. Szervező: szervező objektum hozzárendelése. Műszaknaptár: műszaknaptár objektum hozzárendelése. Darab puffer: műszak végén a folyamatban lévő nem teljesített mozgatandó MU-k köztes tárolására szolgál.
4. Járda
Olvassa el és értelmezze a Járda objektum funkcióját.
A Járda egy hosszorientált objektum, Vázlatba történő hozzáadása az Út és a Szállítószalagnak megfelelően történik. A Járda a Dolgozó mozgását teszi lehetővé, más objektum nem mozoghat rajta közvetlenül. Az objektum létesít kapcsolatot a Munkahely és a Dolgozói Csoport valamint a Munkahelyek között Összekötő segítségével.(92. ábra).
Járda alkalmazása
92. ábra
5. Szervező
Olvassa el és értelmezze a Szervező objektum funkcióját.
A Szervező egy segédobjektum, nem igényel külön beállítást. Ha a vázlatunkban emberi erőforrás modellezését szeretnénk végrehajtani annyi Szervező objektumot kell behúznunk amennyi Dolgozó Csoportunk is van. Közvetítő szolgáltatást végez a Dolgozó Csoport és a műveleti hely között, ezért mindkét objektumhoz (a lecke korábbi részei alapján) hozzá kell rendelni a Szervező objektumot.
6. Műszaknaptár
Olvassa el és jegyezze meg a Műszaknaptár objektum funkcióját.
A Műszaknaptár segítségével különböző műszakrendeket tudunk definiálni. Első lépésben a Vázlatba kell húzni a Műszaknaptár objektumot. A Műszak idők (93. ábra) fülön lehet beállítani a műszakok neveit, mitől meddig tartson a műszak, mely napokon legyen munkavégzés, valamint definiálni lehet a műszakközti szünetek időpontját is, a változtatások előtt szükséges a jobb oldali zöld jelölőnégyzet aktiválása.
Műszaknaptár
93. ábra
A Naptár fülön a nem ciklusos, hanem egyedi ünnepnapok vagy egyéb munkaszüneti napok definiálására is lehetőség van. Ezen időpontok felülírják a műszakrendben beállított paramétereket és az adott napokon a munkavégzés szünetel (94. ábra).
Szünnapok definiálása
94. ábra
A műszakrend működéséhez nem elegendő a Műszaknaptár beállítása, amely objektumokon ezt a műszakrendet érvényesíteni szeretnénk, ott ezt be is kell állítani. Az alkalmazni kívánt műveleti objektumok Kontrollok fülén a Műszaknaptár opciónál ki kell választani a korábban definiált Műszaknaptár objektumunkat.
7. Szolgáltatások
Olvassa el és figyelje meg a szolgáltatások beállítására vonatkozó lépéssort.
A Dolgozók alapbeállításként általános szolgáltatásokat (Standard Service) tudnak ellátni, a műveleti objektumok igényelt szolgáltatása is alapbeállításként általános szolgáltatás. Az ettől eltérő igények definiálását az összes érintett objektumon meg kell tenni.
Mintapélda
95. ábra
A mintapélda (95. ábra) alapján bemutatásra kerül az egyedi szolgáltatások definiálása.
Az Állomáson igényelt egyedi szolgáltatás beállítása: Állomás/Importáló fül/Szolgáltatások nyomógomb után a megjelenő táblázatban az egyedi szolgáltatás nevének megadása, jelen esetben "szereles" (96. ábra).
Állomás beállítása
96. ábra
Dolgozói csoportban a Dolgozó képességi beállítása: DolgozóCsoport/Készítési táblázat után a hatodik További szolgáltatások oszlopban kell definiálni a szükséges "szereles" szolgáltatást (97. ábra).
Dolgozói csoport beállítása
97. ábra
Munkahelyen a támogatott szolgáltatás beállítása: Munkahely/Szolgáltatások nyomógomb után a "szereles" szolgáltatás megadása (98. ábra).
Munkahely beállítása
98. ábra

| Önellenőrző kérdések
1. Sorolja fel a Dolgozó viselkedésére vonatkozó lehetséges beállítási paramétereket!
2. Sorolja fel milyen munkafázisok modellezése lehetséges Dolgozó objektum segítségével!
3. Sorolja fel és ismertesse a Dolgozó Csoport objektum Dolgozók munkafelvételére irányuló lehetőségeket!
4. Sorolja fel Dolgozó Csoport objektum Dolgozók közlekedési módjára irányuló lehetőségeket!
5. Saját szavaival ismertess a Műszaknaptár objektum funkcióját és beállítási lehetőségeit!