KURZUS: Gyártási folyamatok és szimulációs technikák

MODUL: II. modul: Modell építés Plant Simuation segítségével

10. lecke: Információs és kiértékelési objektumok

| Cél: A tananyag célja, hogy a hallgató megismerje az alapvető információs és kiértékelési objektumokat, azok alapvető tulajdonságait, alkalmazási és beállítási lehetőségeit.
Követelmények: Ön akkor sajátította el megfelelően a tananyagot, ha képes
ismertetni a TáblaAdat objektum funkcióját, alkalmazási lehetőségeit, felsorolni az adattípus formákat, definiálni az Attribútum kezelő objektum funkcióját, ismertetni a Grafikon objektum sajátosságait és megjelenítési kategóriáit, jellemezni a Sankey diagram felhasználási lehetőségét.
Időszükséglet: A tananyag elsajátításához körülbelül 50 percre lesz szüksége.
Kulcsfogalmak
TáblaAdat objektum, adattípus, attribútum, grafikon, plotter, hisztogram, Sankey diagram.
1. Információs és kiértékelési objektumok
Az anyagáramlási, erőforrás és mozgó objektumok összessége, kapcsolatrendszere alkotja elsődlegesen a szimulációs modellt. A modell beállításához, a paramatrizálás elősegítésére, kiértékelésre, eredmények megjelenítésére egyéb az anyagáramlásban nem részt vevő objektumok állnak rendelkezésre. Ezen objektumok az Eszköztár/Információ áram fülön valamint az Eszköztár/Felhasználói felület fülön érhetők el.
2. TáblaAdat
Olvassa el, értelmezze és jegyezze meg a TáblaAdat funkcióját, alkalmazási lehetőségeit.
A TáblaAdat egy kétdimenziós lista, amely különböző adattípusú paraméterek hozzáférését teszi lehetővé. Segítségével adatok tárolása, beolvasása, kezelése lehetséges. A TáblaAdat alkalmazható valamely anyagáramlási objektum segéd objektumaként vagy önállóan is. Segédobjektumként alkalmazva (mint azt a tananyag korábbi leckéiben alkalmaztuk) a formázási feltételek mindig az anyagáramlási objektumnak megfelelően automatikusan alakulnak. A TáblaAdatot önállóan alkalmazva ezeket a formázási kritériumokat az igényeinknek megfelelően, tetszőlegesen kiválaszthatjuk. A TáblaAdat Vázlatba való ejtése után a TáblaAdat megnyitásakor a menüszalagon a táblázattal kapcsolatos beállítások lesznek elérhetők (99. ábra).
TáblaAdat menüszalag
99. ábra
A Formátum öröklődése opció kikapcsolása után több nyomógomb is elérhető lesz, ez a lehetőség adja meg, hogy a TáblaAdatat a kívánt beállításoknak megfelelően formázzuk. Lehetőségünk van a menüszalag segítségével sorokat, oszlopokat beszúrni, a nem használt cellákat kiemelni, valamint a formátumot módosítani. A formátum módosítása jelen esetben vagy egy oszlopra vagy a TáblaAdat összes oszlopára vonatkozhat. Sorok formátumának módosítására nincs lehetőség, kivételt képez az oszlop index, amely a nulladik sort jelenti. Egy oszlop formátum megadására kétféle lehetőség kínálkozik. Az első, hogy az oszlop kijelölése után a menüszalagról a Formátum opciót választjuk. A második, hogy az oszlop kijelölése után a jobb egérgomb lenyomása után a felugró ablakban a Formátum opciót választjuk (100. ábra).
TáblaAdat formátum kiválasztása
100. ábra
Ezután egy Lista formátum nevű kezelőfelületet kapunk. A lapfülek segítségével különböző formázási lehetőségeket kapunk: igazítás, betűméret, betűszín, háttérszín, oszlopszám, sorszám, oszlopszélesség. A legfontosabb beállítási paraméter az Adattípus fülön szerepel, az Adattípus kiválasztása, ez határozza meg, hogy az adott oszlopban milyen típusú adatok szerepelhetnek (101. ábra).
TáblaAdat adattípusok
101. ábra
Olvassa el és jegyezze meg az alkalmazható adattípusokat.
Az elérhető adattípusok listája:
Boolean - eldöntendő (igaz-hamis) Integer - egész szám Real - valós szám String - szöveg Object - objektum Table - táblázat List - lista Stack - sor (FIFO) lista Queue - verem (LIFO) lista Time - idő Money - pénz Length - hossz Weight - súly Speed - sebesség Acceleration - gyorsulás Date - dátum DateTime - dátum és idő
Az Oszlop index és Sor index menüszalagon való bekacsolásával a táblázatban nulladik sort és oszlopot tudunk definiálni, ezek alkalmasak a sor vagy oszlopnevek definiálására, de ha szükséges adatok tárolására is használhatók.
3. Attribútum kezelő
Olvassa el és jegyezze meg az Attribútum kezelő sajátosságait.
Az Attribútum Kezelő az anyagáramlási objektumok parametrizálását egy összefoglaló nézetben elősegítő objektum. Segítségével tetszőleges számú objektum és azok tetszőleges számú attribútuma kezelhető. Egy objektumra vonatkozó és elérhető attribútumok listája, bármely objektumot kijelelve és F8-at nyomva elérhető. A felugró táblázatban látható az attribútumok elnevezése, adattípusa és a hozzá tartozó érték is. Egy tetszőleges objektum esetén ~250 gyári attribútum lehetséges, amelynek módosítására lehetőség van. A nagyszámú lehetőség közül az Attribútum Kezelő segítségével, csak a módosítani kívánt tulajdonságok kezelésére is lehetőség van.
Az Attribútum Kezelő főablakában az Adatok fülön definiálhatók a megjelenítéssel kapcsolatos beállítások. Az Objektumok fülön (102. ábra) választhatók ki azok az objektumok, amelyek valamely paraméterét kezelni szeretnénk.
Attribútum kezelőhöz objektumok hozzáadása
102. ábra
Első lépésben a felület jobb oldalán lévő zöld jelölőnégyzetet kell aktiválni, majd a listába húzás-ejtés módszerével a Vázlatban lévő és parametrizálni kívánt objektumokat hozzá kell adni, új sort Enter billentyű segítségével tudunk készíteni. A beállítások érvényesítéséhez a továbbhaladás előtt az Alkalmaz gombot kell megnyomni.
Következő lépésben a kiválasztott objektumok kezelni kívánt attribútumait kell kiválasztani, ezt az Attribútumok fülön tehetjük meg. A kiválasztás előtt itt is aktiválni kell a jobb oldalon elhelyezkedő zöld jelölőnégyzetet, majd az alul elhelyezkedő Attribútumok mutatása nyomógombot kell választani. Ezután ismét egy újabb kezelőfelületet kapunk ahol lehetőségünk van kiválasztani a ténylegesen módosítani kívánt attribútumokat (103. ábra).
Attribútumok kiválasztása
103. ábra
A kezelőfelület bal oszlopában helyezkednek el a beépített attribútumok, a listából való kijelölés után a középen levő jobbra mutató nyílt tartalmazó nyomógomb segítségével választhatjuk ki a felhasználni kívánt tulajdonságokat (pl.: kapacitás - Capacity; műveleti idő - ProcTime; rendelkezésre állás - Availability; javítási idő - MTTR). OK nyomógomb, majd a főablakban való Alkalmaz nyomógomb után a beállítások érvényesülnek. A főablak jobb felső sarkában található Intéző mutatása nyomógomb segítségével a kiválasztott objektumok és attribútumok mátrixos táblázata lesz elérhető (104. ábra).
Attribútumok szerkesztése
104. ábra
A paraméterek tetszőlegesen megváltoztathatók és az Alkalmaz gomb után a Vázlatban lévő objektumokon érvénybe lépnek a megváltozott paraméterek.
4. Grafikon
Olvassa el, értelmezze és jegyezze meg a Grafikon fő funkcióját és három fő megjelenési kategóriáját.
A Grafikon mozgó- vagy anyagáramlási objektumok értékeit vagy értékeinek változását rögzíti és grafikusan ábrázolja. Az ábrázolandó adatok megadhatók táblázatosan vagy bemeneti csatorna segítségével definiálva. A megjelenítés módja lehet folyamatos vagy mintavételezett, mindegyik esetben a szimulációs futás során a Grafikon dinamikusan változik.
A Grafikon objektum megjelenítési kategóriái három típusra oszthatók:
Grafikon: kihasználtsági diagramok mutatása. Hisztogram: gyakorisági értékek mutatása. Plotter: készletalakulások időbeli lefutásának mutatása.
A kívánt adatok grafikus megjelenítése előtt a kiválasztott objektumokat a Vázlatba helyezett Grafikon objektumhoz kell adni. Ezt a kiválasztott objektum, Grafikon objektumra való húzás-ejtés (drag&drop) módszerével tehetjük meg (105. ábra).
Objektum hozzáadása grafikonhoz
105. ábra
A Grafikonhoz való hozzáadás után az objektum megőrzi előző pozícióját. A hozzáadás után egy párbeszédablakot kapunk, melynek segítésével a Grafikonon megjelenítendő statisztika típusát kell kiválasztanunk (106. ábra).
Erőforrás statisztika: feldolgozási idővel rendelkező anyagáramlási objektumok (Állomás) tevékenységi statisztikájának megadására. Kihasználtság: kapacitással rendelkező, tároló objektumok (Puffer) esetében használatos a foglaltsági értékek vagy eloszlások megadására.
Grafikon típus kiválasztása
106. ábra
Grafikon
Alapértelmezett beállítás, ha feldolgozási idővel rendelkező anyagáramlási objektumot rendelünk a Grafikon objektumhoz és az Erőforrás Statisztikát választjuk.
Grafikon
107. ábra
Az egyes oszlopok a kiválasztott objektumok kihasználtsági értékeit mutatják százalékos értékben. A 100%-os érték az Eseményvezérlőn eltelt szimulációs időt jelképezi, minden további százalékos érték az eltelt idő függvénye. Jobb oldalon látható az egyes üzemállapotokhoz tartozó színek jelmagyarázata. A beállítások módosításával az egyes üzemállapotok arányait nem csak grafikusan, hanem számszerűleg, táblázatosan is megjeleníthetjük.
Hisztogram
Alapértelmezett beállítás, ha a kapacitással rendelkező tároló objektumot rendelünk a Grafikon objektumhoz és a Kihasználtság opciót választjuk.
Hisztogram
108. ábra
Hisztogram segítségével kimutatható, hogy a vizsgált tároló objektum az eltelt idő függvényében milyen eloszlásban volt kihasználva a kapacitásának megfelelően. Az oszlopok nagyságának összege a 100%.
Plotter
Nem alapértelmezett beállítás, kapacitással rendelkező tároló objektumot esetében alkalmazható lehetőség.
Plotter
109. ábra
Plotter segítségével a vizsgált tároló objektum foglaltsági szintje mutatható ki, a szimulációs futási idő bármely időpontjában. A megjelenítési mód beállításához a tároló objektum Grafikonra való ejtése után a Grafikont megnyitva a Kijelző fülön Kategória lehetőségnél a Plottert kell választani. Célszerű még a Tengelyek fülön a Görgetősáv opciót aktívvá tenni, így a hosszabb szimulációs futások során is visszakereshetők a kezdeti értékek.
A szükséges beállítások elvégzése után a Vázlatban a Grafikonra jobb gombbal kattintva a Mutat opció segítségével hívható elő a dinamikusan változó grafikus megjelenítés.
5. Sankey diagram
Olvassa el és jegyezze meg a Sankey diagram fő funkcióját.
A Sankey diagram az anyagáramlás eloszlásának vizualizálására alkalmas, az Eszköztár/Felhasználói felület fülön található meg. A Sankey diagram egy vagy több kiválasztott mozgó objektum útvonalát mutatja meg az anyagáram eloszlásával megfelelő arányú vonalvastagságokkal. A Vázlatba való hozzáadás után a főablak (110. ábra) megnyitásával lehet definiálni az Attribútmok fülön a megjelenő vonal színét és vastagságát.
Sankey diagram főablak
110. ábra
Az Objektumok fülön egy egyoszlopos táblázat jelenik meg, ahol megadhatók vizsgálni kívánt mozgó objektumok. Az Osztálykönyvtár/MUk mappából húzás-ejtés módszerével a cellák feltölthetők (111. ábra) és érvényesíthetők a beállítások. A beállítások elvégzése előtt szükség van a zöld jelölő négyzet aktiválására.
Sankey diagram táblázat
111. ábra
Szimulációs futás során a Vázlatban elhelyezkedő Sankey diagramon jobb gomb és Mutattal opció aktiválható a vizuális megjelenítés.
Sankey diagram példa
112. ábra

| Önellenőrző kérdések
1. Saját szavaival jellemezze a TáblaAdat objektum funkcióját, alkalmazási lehetőségeit!
2. Soroljon fel legalább öt adattípust!
3. Ismertesse az Attribútum kezelő funkcióját, sajátosságait!
4. Jellemezze a Grafikon fő funkcióját és sorolja fel három fő megjelenítési módját!
5. Saját szavaival jellemezze a Sankey diagram funkcióját!